Fil-Jum Dinji tal-Libertà tal-Istampa niċċelebraw ir-rwol essenzjali ta' stampa libera mhux biss għaliex twassal aħbarijiet affidabbli u preċiżi, iżda wkoll bħala l-pilastru tad-demokrazija. Il-kwalità tal-proċessi demokratiċi hija marbuta mal-istat tal-libertà tal-espressjoni kif ukoll mal-libertà tal-midja u l-pluraliżmu. Ma teżisti l-ebda demokrazija mingħajr stampa tassew libera. Filwaqt li ġġorr ir-responsabbiltà kbira li tiggarantixxi aħbarijiet ivverifikati u korretti lill-pubbliku, il-midja libera, diversa u indipendenti hija dak l-istess pedament li fuqu tissejjes soċjetà pluralistika u miftuħa. Il-ġurnaliżmu investigattiv jaqdi rwol neċessarju ta' għassies li jgħin lill-pubbliku biex iżomm lill-gvernijiet u lill-istituzzjonijiet, fil-livelli kollha, responsabbli għall-azzjonijiet u l-obbligi tagħhom. Madankollu, qed nassistu għal dejjem aktar tentattivi ta' tnaqqir tal-ispazju għall-midja libera, anki billi sistematikament qed tiġi mminata l-kredibbiltà tagħha, u wisq ġurnalisti tilfu ħajjithom jew poġġew ħajjithom f'riskju għaliex ħarġu fil-beraħ veritajiet skomdi. Din is-sena, din is-26 kommemorazzjoni dinjija tindirizza l-isfidi attwali affaċċati mill-midja fi żmien l-elezzjonijiet, fi żminijiet ta' diżinformazzjoni, kif ukoll il-potenzjal tal-midja li tappoġġa d-demokrazija, il-paċi u r-rikonċiljazzjoni. Id-diżinformazzjoni għandha potenzjal kbir li tinfluwenza b'mod negattiv il-proċessi demokratiċi u d-dibattiti pubbliċi madwar id-dinja kollha, u l-Unjoni Ewropea mhijiex eċċezzjoni. Għal dan il-għan nedejna l-"Pjan ta' Azzjoni tal-UE kontra d-Diżinformazzjoni"(*), li jqawwi r-rispons Ewropew għat-tisħiħ tar-reżiljenza tas-soċjetajiet tagħna kontra d-diżinformazzjoni. Il-Pjan jiffoka fuq it-titjib tal-identifikar tad-diżinformazzjoni, l-ikkoordinar u l-amalgamazzjoni tal-azzjonijiet mill-Unjoni u l-Istati Membri, l-immobilizzar tas-settur privat biex iwettaq l-impenji tiegħu, is-sensibilizzazzjoni tal-pubbliku u l-għoti tas-setgħa liċ-ċittadini. Demokrazija b'saħħitha tiddependi fuq dibattitu pubbliku miftuħ, liberu u ġust u aħna fid-dover li nipproteġu dan l-ispazju u ma nħallu lil ħadd ixerred id-diżinformazzjoni li tnissel il-mibegħda, il-firda u n-nuqqas ta' fiduċja fid-demokrazija. L-UE qed tkun il-paladina tal-midja libera u ġusta mhux biss f'darha stess iżda wkoll fuq livell dinji fir-relazzjoni tagħna mal-pajjiżi terzi, inkluż billi tipprovdi fondi għal proġetti mmirati li jsaħħu l-ġurnaliżmu ta' kwalità, il-libertà tal-istampa u l-aċċess għall-informazzjoni pubblika. Hekk kif il-ġurnaliżmu liberu jinsab dejjem aktar taħt pressjoni, l-UE tisħaq id-determinazzjoni tagħha li toħroġ għonqha għal-libertà tal-istampa u tal-midja sa fejn jaslu l-fruntieri tagħha u lil hinn minnhom. Il-Pajjiżi Kandidati t-Turkija, il-Maċedonja ta' Fuq*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia, jallinjaw ruħhom ma' din id-dikjarazzjoni. *Il-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni. (*) Fil-5 ta' Diċembru 2018, il-Kummissjoni u r-Rappreżentant Għoli adottaw il-Komunikazzjoni Konġunta li tistabbilixxi "Pjan ta' Azzjoni kontra d-Diżinformazzjoni"